Istras pagasts

**Istras pagasts** ir viena no Ludzas novada administratīvajām teritorijām. Robežojas ar sava novada Rundēnu,  Lauderu, Zaļesjes un Pasienes pagastiem un Krāslavas novada Šķaunes un Ezernieku pagastiem.

## Daba
Istras pagastā ir viegli viļņots Latgales augstienes Dagdas pauguraines ziemeļaustrumu malas reljefs. Lielākās upes pagastā ir Istra, Vonogupeite, Cegeļņa, Plisunka un Zeiļovas strauts. Pagastā atrodas Plisūns (Plusons, Dunduru), Šķaunes, Istras, Dziļais (Dziļezers), Audzeļu (Ludzītes), Ilza, Aglonkas (Pricimovas), Ubuļu, Dolgojes ezeri. Apmēram 46% pagasta teritorijas aizņem meži, lielākie ir Riuseņu un Morozu meža masīvi.

### Hidrogrāfija
**Upes:** Cegeļņa.

**Ezeri:** Aglonkas ezers (Pricimovas ezers), Audzeļu ezers, Dolgojes ezers, Dziļais ezers, Ilza ezers, Istras ezers, Kovšezers, Maroksnas ezers, Plisūns, Škaunas ezers, Ubuļu ezers.

## Vēsture
Istras pagasts dibināts 1863. gadā, apvienojot Istras, Annapoles, Konecpoles un Soboļinas muižu pagastus. 
1920. gada zemes reformas gaitā Istras muižas un Pļaviņu folvarka zemes sadalīja 47 vienībās 682 ha kopplatībā, Annopoli sadalīja 166 vienībās 1786 ha kopplatībā, Ļauderu muižu sadalīja 107 vienībās 501 ha kopplatībā, Koncepoli sadalīja 124 vienībās 1105 ha kopplatībā.

1935. gadā Ludzas apriņķa Istras pagasta platība bija 210,5 km² un tajā dzīvoja 8044 iedzīvotāji. 1945. gadā pagastā izveidoja Annapoles, Cukuru, Istras, Koņecpoles, Lauderu, Plepļu un Soboļinas ciema padomes, bet pagastu 1949. gadā likvidēja. **Istras ciems** ietilpis Zilupes (1949-1959) un Ludzas (1959-2009) rajonos. 1954. gadā Istras ciemam pievienoja likvidētos Soboļinas un Annapoles ciemus, 1960. gadā - likvidēto Koņecpoles ciemu, 1975. gadā - daļu likvidētā Šuškovas ciema. 1990. gadā ciemu reorganizēja par pagastu. 2009. gadā Istras pagastu kā administratīvo teritoriju iekļāva Ludzas novadā.

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

### Apdzīvotās vietas
Lielākās apdzīvotās vietas ir Vecslabada (pagasta centrs), Istra, Anapole, Konecpole, mazākas apdzīvotas vietas ir Beļejovo, Bites, Borovije, Buiļeva, Cegeļņa, Cucuri, Čerņavski, Čiučiši, Degliši, Dunduri, Fiļki, Frančki, Greidāni, Hodorova, Ilza, Ivuļi, Jonički, Kiseļi, Kitki, Klagiši, Kliši, Kupriši, Lazari, Lomi, Luņi, Maļinovka, Maslova, Meļņiki, Miškiņova, Osinovka, Paidari, Panova, Papsuiki, Pčolki, Peckas, Peličova, Piktjuļi, Poļačonki, Pricimova, Pugači, Pupiški, Rakova, Razuvaji, Ribački, Rukši, Sibiļina, Sokorņica, Solodi, Sološi, Spugova, Šakuri, Ševci, Šilki, Šņitņiki, Šķaune, Troniški, Ustje, Volkorezi, Vonogi.

### Novadnieki
* Rolands Kalniņš (1922—2022), kinorežisors
* Anatolijs Ņikitins (1928–2022), ķirurgs

## Saimniecība
Latvijas PSR laikā Istras ciemā atradās padomju saimniecības „Istra” centrs ar inkubatoru, putnu kautuvi, lopbarības rauga cehu, ķieģeļu cepļi un remontdarbnīcām. Koņecpolē darbojās pienotava, kokzēģētava, sadzīves pakalpojumu kombināta dzirnavas.

### Transports
Istras pagastu šķērso autoceļi Šuškova-Beļejeva, Joņički-Pasiene, Vecsloboda-Rundāni-Zeiļova un Šķirpāni-Sibiļina.

## Izglītība un kultūra
1931. gadā pagastā darbojās valsts Istras 6-klasīga pamatskola ar 7 skolotājiem, Ļauderu krievu pamatskola ar 4 skolotājiem, Pičeru pamatskola ar  1 skolotāju, Čivčīšu pamatskola ar  2 skolotājiem, Luņu pamatskola ar  2 skolotājiem, Cucuru pamatskola ar  2 skolotājiem, Cucurku pamatskola ar 1 skolotāju,  Rudņas pamatskola ar 1 skolotāju, Konecpoles pamatskola ar  2 skolotājiem.

## Atsauces